《鲍母江旌节歌》
明代·唐桂芳

呜呼棠川风俗美，当时父子争相死。煌煌秉笔玉堂仙，曾为殷勤著青史。

孝子奕叶孙又孙，如何笃行传闺门。阿娘二八已择对，纫针补缀秋灯昏。

嗟嗟藁砧早不淑，瘦影零丁媚幽独。中郎有女续家声，伯道无儿延世禄。

浚也眉目甚分明，见客拜揖知姓名。移桃接李乃犹子，嚼指动念如所生。

盛年耿耿冬复夏，东家罗绮跨鞍马。霜筠纵老节不枯，夜夜孤眠泪盈把。

昨朝有使来京都，里闾旌表大字书。浚也起舞献亲寿，冥冥不负操心初。

只今乱离兵戈里，朝为秦兮暮为楚。代间多少烈丈夫，不及孱然一妇女。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。